धोनी को सुखोई विमान उड़ाने का न्योता  
विश्वविजेता भारतीय टीम के कप्तान धोनी ने एयर चीफ मार्शल पीवी नाइक से मुलाकात की। नाइक ने धोनी को सुखोई लड़ाकू विमान में उड़ने का न्योता दिया।
विश्वविजेता भारतीय क्रिकेट टीम के कप्तान महेंद्र सिंह धोनी ने सोमवार शाम एयर चीफ मार्शल पीवी नाइक से मुलाकात की। एयर चीफ मार्शल नाइक ने कहा कि धोनी की सेना ने भारत का गौरव बढ़ाया है। नाइक ने इस मौके पर धोनी को सुखोई लड़ाकू विमान में उड़ने का न्योता दिया।  धोनी ने भी सुखोई उड़ाने की अपनी इच्छा जाहिर की और कहा कि समय मिलते ही वह अपनी इस इच्छा को पूरा करेंगे। धोनी दूसरे खिलाड़ी हैं, जो सुखोई उड़ाने जा रहे हैं, इससे पहले सचिन तेंदुलकर को भी इसका न्योता मिल चुका है।  धोनी अपनी पत्नी साक्षी के साथ वायुसेना मुख्यालय पहुंचे, जहां एयर चीफ मार्शल नाइक ने अपनी पत्नी के साथ उनका स्वागत किया। इस मौके पर नाइक धोनी का फेवरेट हेलीकॉप्टर शॉट आजमाते दिखे।